ການປູກຝິ່ນ ໃນເຂດເອເຊຍ ຕາເວັນອອກສຽງໃຕ້ ເພີ່ມຂຶ້ນໃນປີນີ້
ອົງການສະຫະປະຊາຊາດກ່າວວ່າ ການປູກຝິ່ນໃນເຂດເອເຊຍ ຕາເວັນອອກສຽງໃຕ້ ໄດ້ເພີ່ມຂຶ້ນ ໃນປີ 2011 ນີ້ ຮວມທັງໃນ ສປປ ລາວ.
ອົງການຕໍ່ຕ້ານຢາເສບຕິດແລະອາຊະຍາກຳ ຂອງສະຫະປະຊາຊາດ ຫຼື UNODC ກ່າວວ່າ ໃນປີນີ້ມີການປູກຝິ່ນເພີ່ມຂຶ້ນຢ່າງຫຼວງຫຼາຍ ຢູ່ມຽນມາແລະ ສປປ ລາວ ຊຶ່ງເປັນແຫຼ່ງທີ່ມາ ຂອງຢາເສບຕິດດັ່ງກ່າວ ໃຫຍ່ອັນດັບສອງແລະອັນດັບສາມຂອງໂລກ ອົງການ UNODC ເວົ້າວ່າ ລາຄາຝິ່ນທີ່ຖີບໂຕສູງຂຶ້ນໄດ້ ຊຸກຍູ້ໃຫ້ພວກພໍ່ໄຮ່ຊາວສວນຫັນໄປປູກຝິ່ນຫຼາຍຂຶ້ນ ແລະຈຳເປັນຕ້ອງໄດ້ຊອກຫາທາງເລືອກໃຫ້ພວກເຂົາເຈົ້າ ເພື່ອປ້ອງກັນບໍ່ໃຫ້ມີການປູກຝິ່ນ ຄືນໃໝ່ ຢູ່ໃນເຂດເອເຊຍຕາເວັນອອກສຽງໃຕ້ ອົງການຕໍ່ຕ້ານຢາເສບຕິດຂອງສະຫະປະຊາຊາດກ່າວໃນມື້ວັນພະຫັດຜ່ານມານີ້ວ່າ ພື້ນທີ່ໆ ໃຊ້ສຳລັບການປູກຝິ່ນ ໃນເຂດເອເຊຍຕາເວັນອອກສຽງໃຕ້ ໄດ້ເພີ່ມຂຶ້ນປະມານ 16% ຂະນະ ທີ່ພວກພໍ່ໄຮ່ຊາວສວນໃນປະເທດມຽນມາແລະ ສປປ ລາວ ຊອກຫາຊ່ອງທາງເພື່ອໃຫ້ມີລາຍ ໄດ້ຫຼາຍຂຶ້ນຈາກລາຄາຝິ່ນທີ່ຖີບໂຕສູງຂຶ້ນນັ້ນ ອົງການຕໍ່ຕ້ານຢາເສບຕິດແລະອາຊະຍາກຳຂອງສະຫະປະຊາຊາດຫຼື UNODC ກ່າວວ່າ ມຽນມາຊຶ່ງເປັນປະເທດຜະລິດຝິ່ນໃຫຍ່ອັນດັບສອງຂອງໂລກ ຮອງຈາກອັຟການິສຖານນັ້ນ ແມ່ນປະກອບເປັນສ່ວນໃຫຍ່ໃນການປູກຝິ່ນ ທີ່ມີເພີ່ມຂຶ້ນແລະ 96% ຂອງການຜະລິດຝິ່ນ ຢູ່ໃນຂົງເຂດ ມີການກະປະມານກັນວ່າໃນປີນີ້ມຽນມາຜະລິດຝິ່ນໄດ້ 610 ໂຕນຫຼືປະມານ 10% ຂອງການຜະລິດຝິ່ນຢູ່ໃນໂລກໃນຂະນະທີ່ ສປປ ລາວຜະລິດໄດ້ປະມານ 25 ໂຕນ ການຜະລິດຝິ່ນ ຂອງເຂດເອເຊຍຕາເວັນອອກສຽງໃຕ້ທັງໝົດ ແມ່ນມີມູນຄ່າປະມານ 319 ລ້ານໂດລາ ຊຶ່ງ 275 ລ້ານໂດລາ ແມ່ນຜະລິດໃນມຽນມາ ເມື່ອສົມທຽບແລ້ວ ອົງການ UNODC ເວົ້າວ່າ ການຜະລິດຝິ່ນຂອງອັຟການິສຖານໃນປີນີ້ແມ່ນມີມູນຄ່າ 1 ພັນ 400 ລ້ານໂດລາ ທ່ານ Gary Lewis ຜູ້ຕາງໜ້າຂອງອົງການ UNODC ປະຈຳເຂດເອເຊຍປາຊີຟິກໄດ້ຖະ ແຫຼງເນື່ອງໃນໂອກາດນຳອອກເຜີຍແຜ່ລາຍງານປະຈຳປີກ່ຽວກັບການສຳຫຼວດໃນການປູກ ຝິ່ນ ທ່ານກ່າວຕໍ່ສະໂມສອນນັກຂ່າວຕ່າງປະເທດທີ່ປະເທດໄທວ່າ ການປູກຝິ່ນສ່ວນໃຫຍ່ ແມ່ນມີກັນຢູ່ໃນລັດສານທາງພາກເໜືອຂອງມຽນມາ ທ່ານ Lewis ເວົ້າວ່າ ອົງການ UNODC ກ່າວວ່າ ລາຄາຝິ່ນຢູ່ມຽນມາໄດ້ຖີບສູງຂຶ້ນນັບແຕ່ປີ 2010 ເປັນຕົ້ນມາ ຈາກ 300 ໂດລາຕໍ່ກິໂລເປັນ 450 ໂດລາຕໍ່ກິໂລໃນຂະນະທີ່ຄ່າເງິນ kyat ຂອງມຽນມາ ຫຼຸດຕໍ່າລົງແລະຄວາມຕ້ອງການຝິ່ນໃນບັນດາປະເທດເພື່ອນບ້ານມີເພີ່ມຂຶ້ນ ລາຄາຝິ່ນຢູ່ ສປປ ລາວ ແລະຢູ່ປະເທດໄທ ກໍແພງຂຶ້ນຄືກັນຄື 1,600 ໂດລາຕໍ່ກິໂລແລະ 1,400 ໂດລາຕໍ່ກິໂລຕາມລຳດັບ ທ່ານ Jason Eligh ເປັນຫົວໜ້າຮັບຜິດຊອບຢູ່ມຽນມາ ຂອງອົງການ UNODC ຊຶ່ງທ່ານ ກ່າວວ່າ ພວກພໍ່ໄຮ່ຊາວສວນທຸກຍາກທີ່ປູກຝິ່ນຫຼືເປັນຄົນງານຢູ່ໃນໄຮ່ຝິ່ນນັ້ນສາມາດມີລາຍ ໄດ້ສູງເປັນຫຼາຍໆເທົ່າ ຂອງລາຍໄດ້ສະເລ່ຍສຳລັບກະສິກອນ ທີ່ປູກພືດແນວອື່ນ ທ່ານ Eligh ເວົ້າວ່າ ພາຍໃຕ້ໂຄງການລຶບລ້າງການປູກຝິ່ນແລະການປູກພືດທົດແທນນັ້ນບັນດາປະເທດຜະລິດຝິ່ນ ທີ່ສຳຄັນໆໃນເຂດເອເຊຍຕາເວັນອອກສຽງໃຕ້ເຊັ່ນມຽນມາ ສປປ ລາວ ແລະໄທໄດ້ຫຼຸດພື້ນທີ່ ການປູກຝິ່ນລົງ 83% ແຕ່ປີ 1998 ຫາປີ 2006 ແຕ່ຫຼັງຈາກນັ້ນມາ ການຜະລິດຝິ່ນກໍໄດ້ຄ່ອຍໆເພີ່ມຂຶ້ນຢູ່ໃນມຽນມາແລະ ສປປ ລາວ ໄທແມ່ນປະເທດດຽວເທົ່ານັ້ນຢູ່ໃນຂົງເຂດທີ່ສາມາດຄຸ້ມຄອງບໍ່ໃຫ້ມີການຜະລິດຝິ່ນເພີ່ມຂຶ້ນຄື ໃນປີນີ້ ພື້ນທີ່ໃນການປູກຝິ່ນຫຼຸດລົງນຶ່ງສ່ວນສີ່ແລະການຜະລິດຝິ່ນໄດ້ຫຼຸດລົງເປັນ 3 ໂຕນ ອົງການ UNODC ໃຫ້ການຍົກຍ້ອງກ່ຽວກັບການດຳເນີນຄວາມພະຍາຍາມຂອງໄທເພື່ອແກ້ ໄຂບັນຫາດັ່ງກ່າວ ຮວມທັງໂຄງການປູກພືດທົດແທນ ອົງການຕໍ່ຕ້ານຢາເສບຕິດຂອງສະຫະປະຊາຊາດ ກ່າວວ່າ ມີຄວາມຕ້ອງການເງິນຊ່ອຍເຫຼືອ ຂອງນາໆຊາດເພີ່ມຂຶ້ນ ຢູ່ໃນມຽນມາ ແລະ ສປປ ລາວເພື່ອນຳໃຊ້ໃນໂຄງການປູກພືດທົດ ແທນ ແລະໂຄງການພັດທະນາອື່ນໆທີ່ຍັງມີການຂາດແຄນຢ່າງຮ້າຍແຮງນັ້ນ